তবে বিপ্লবকে ব্যর্থ করে দেয়ার লক্ষ্যে ইসলামের ঘরের শত্রুদের পাশাপাশি বিদেশী শত্রুগণও বসে নাই। মিশর, তিউনিসিয়া, লিবিয়াসহ মধ্যপ্রাচ্যের দেশগুলোতে যা কিছু ঘটে গেল তা নিয়ে পাশ্চাত্যের শাসকবর্গ আদৌ খুশি নয়। কারণ তাদের বন্ধুদের ঘরে আগুণ লেগেছে। তিউনিসিয়ার বিন আলী, মিশরের হুসনে মোবারক, ইয়েমেনের সালেহ তাদের দীর্ঘ দিনের পরিক্ষীত আপন লোক। তাদের বিদায় নিতে হয়েছে। তাদের নিজেদের বাড়া ভাতে যেন ছাই পড়েছে। এ বিপ্লবের ফলে ক্ষমতা বেড়েছে জনগণের। পাশ্চাত্যের গণতন্ত্র-প্রেম যে নিছক মেকী সেটি অনেকের কাছে পূর্ব থেকেই জানা থাকলেও সেটি এখন আরো সুস্পষ্ট ভাবে প্রকাশ পাচ্ছে। গণতন্ত্রের প্রতি সামান্যতম দরদ থাকলে পঞ্চাশের দশকে তারা ইরানের নির্বাচিত প্রধানমন্ত্রীর বিরুদ্ধে কেন সামরিক বিপ্লব ঘটাবে? এবং তার স্থলে বিতাড়িত মুহাম্মদ রেজা শাহকে কেন আবার বাদশাহ রূপে বসাবে? চিলির নির্বাচিত আলেন্দের বিরুদ্ধেই বা কেন সামরিক জান্তাকে সমর্থণ দিবে?